ھەڵبژاردنی پەرلەمانی کوردستان، ٢٠٠٩
سێیەمین ھەڵبژاردنی پەرلەمانی کوردستان لە ڕۆژی ٢٥ی تەممووزی ٢٠٠٩ بەڕێوەچوو. لەم ھەڵبژاردنەدا ٢٫٥ ھاوڵاتی لە ھەرێمی کوردستان دەنگیان بۆ ھەڵبژاردنی پەرلەمان و سەرۆکی ھەرێم دا. لەم ھەڵبژاردنە ڕەوەندی کورد لە دەرەوەی کوردستان ڕێگایان پێنەدرا دەنگبدەن لەدەرەوەی کوردستان. لەم ھەڵبژاردنە پێچەوانەی ھەڵبژاردنەکەی ٢٠٠٥، سەرۆکی ھەرێم ڕاستەوخۆ لەلایەن خەڵکەوە ھەڵبژێردرا.

بانگەشەی ھەڵبژاردن بۆ ئەم ھەڵبژاردنە لە ڕۆژی ٢٢ی حوزەیرانی ٢٠٠٩ دەستیپێکرد تاکوو ٤٨ کاتژمێر بەر لە ئەنجامدانی ھەڵبژاردنەکە بەردەوامبوو. بۆ ئەنجامدانی ھەڵبژاردنەکەش ٨٤ بنکەی خۆتۆمارکردن کرایەوە لەگەڵ ٥٬٤٠٣ بنکە بۆ دەنگدان و پێنج بنکەش لە شاری بەغدا دانرا.

کەمایەتییەکان 
لەم ھەڵبژاردنەوە لە کۆی ١١١ کورسی پەرلەمان ئەوا ١١ کورسی تایبەتکرا بۆ کەمایەتییەکانی کوردستان. پێنج کورسی بۆ ئاشوورییەکان، پێنج کورسی دیکەش بۆ تورکمانەکان. و یەک کورسیش بۆ ئەرمەنییەکان.

سیستمی دەنگدان 
لەم ھەڵبژاردنە سیستمی لیستی داخراو بەکارھات ھەروەکوو ھەڵبژاردنەکەی ٢٠٠٥. ھەر حیزبێکیش مەرجبوو لەسەری ٣٠٪ پاڵێوراوەکانی ژن بن.

پاڵێوراوەکان 
لەم ھەڵبژاردنە ٥٠٩ کەس خۆیان پاڵاوت لە ٢٥ لیستی جیاواز. پێنجیان ھاوپەیمانی بوو لەنێو چەند حیزبێکدا. لەنێویشیاندا ئەوەی بەرچاوبوو بەردەوامی ھاوپەیمانی دوو حیزبی حوکمڕانی پێشووبوون ئەویش لیستی کوردستانی بوو کە بەسەرۆکایەتی مەسعوود بارزانی و جەلال تاڵەبانی بوو. لیستی کوردستانی لەلایەن بزووتنەوەی گۆڕانەوە ڕکابەرییان دەکرا کە ئەویان نەوشێروان مستەفا سەرکردایەتی دەکرد ئەمەش دوای ئەوەی نەوشێروان لە یەکێتی ھاتەدەرەوە و بزووتنەوەی گۆڕانی دامەزراند. لیستێکی دیکەش کە کۆکراوەی چوار حیزب بوون ئەوانیش دووان ئیسلامی و دووانیش سێکۆلار بوون ئەویش لیستی خزمەتگوزاری و چاکسازی کە ھەریەکە لە یەکگرتووی ئیسلامی، کۆمەڵەی ئیسلامی، سۆسیالیست دیموکرات و زەحمەتکێشان بەیەکەوە بەشدارییان کرد.

ئەنجامەکان

پێکهێنانی حکوومەت 
دوای هەڵبژاردنەکان یەکێتیی و پارتی لەسەر سەرۆکوەزیران و سەرۆکی پەرلەمان ڕێکەوتن کە هەر دوو ساڵێک بۆیەکێکییان بێت. لەماوەی ٢٨ی تشرینی یەکەمی ٢٠٠٩ تاوەکوو ٥ی نیسانی ٢٠١٢، بەرهەم ساڵح لەسەر یەکێتی بوو بەسەرۆکوەزیرانی حکوومەتی هەرێمی کوردستان و کەمال کەرکووکی لەسەر پارتی بوو بەسەرۆکی پەرلەمان. دواتر لە دوو ساڵی کۆتایی ئەو خوولەدا نێچیرڤان بارزانی لەسەر پارتی بوو بەسەرۆکوەزیران و ئەرسەلان بایز لەسەر یەکێتیی بووە سەرۆکی پەرلەمان. زۆرینەی حیزبەکان هاتنە پاڵ حکوومەت و پۆستییان پێدرا بەڵام هەریەکە لە گۆڕان، یەکگرتوو و کۆمەڵ بوونە ئۆپۆزسیۆن.

بەرەی ئۆپۆزسیۆن 
هەریەکە لە بزووتنەوەی گۆڕان، یەکگرتووی ئیسلامیی کوردستان و کۆمەڵی ئیسلامیی کوردستان بوون بە ئۆپۆزسیۆن لە پەرلەمانی کوردستان.

ژێدەرەکان 
 ماڵپەڕی کۆمسیۆنی باڵای هەڵبژاردنەکانی کوردستان، دوایین سەردانیکردن ١٥ی ئازاری ٢٠١٨.
 ماڵپەڕی پەرلەمانی کوردستان، دوایین سەردانیکردن ١٥ی ئازاری ٢٠١٨.

سیاسەتی باشووری کوردستان
ھەڵبژاردن لە عێراق
ھەڵبژاردن لە ھەرێمی کوردستان
ھەڵبژاردن لە باشووری کوردستان